ગુજરાતમાં આચારસંહિતા લાગુ થયા બાદ પણ કેન્દ્ર અનેક વખત બ્રહ્માસ્ત્રનો પોતાના સ્તરે ઉપયોગ કરતી રહી છે. મોદી સરકારે ગુજરાતની ડુબતી નાવને સંભાળવા માટે બ્રહ્માસ્ત્ર ચલાવ્યુ છે. જાણકારોનું માનીએ તો કેન્દ્રનું નોટીફીકેશન ગુજરાતની ચૂંટણી ઉપર મોટી અસર પાડી શકે છે. નોટબંધી અને જીએસટીના અમલ બાદ ગુજરાત સહિત દેશભરમાં વેપારીઓ શેરીઓમાં ઉતરી પડયા હતા અને આંદોલન કર્યુ. જીએસટી સૌથી વધુ અસર સુરતના કાપડ ઉદ્યોગ ઉપર પડી. બજારો પણ બંધ રાખી અને વિરોધ પણ દર્શાવ્યો. માહોલ સરકાર વિરૂધ્ધ જતો જોઇ બગડેલી પરિસ્થિતિ સંભાળવા કવાયત થઇ. અગાઉ જીએસટી કાઉન્સીલની બેઠકોમાં રાહત પેકેજો જાહેર કરાયા હતા. આ દરમિયાન ચૂંટણી જાહેર થઇ અને આચારસંહિતા અમલી બની. ગુજરાતમાં એન્ટીઇનકમબન્સી જોર પકડતી જોવા મળી અને તેણે જીએસટીની આડમાં ઘી હોમવાનું કામ કર્યુ. જીએસટી કાઉન્સીલની રાહતો નાની પડતી જોઇ સરકારે આચારસંહિતાની વચમાં એક નોટીફીકેશન જારી કરી સીન્થેટીક એન્ડ રેયોન ટેકસટાઇલ્સ એકસપોર્ટ પ્રમોશન કાઉન્સીલની વર્ષો જુની માંગણીને મંજુર કરી હતી જેની અસર કેટલી પડશે એ તો સમય કહેશે પરંતુ માહોલને બદલવામાં આ મદદરૂપ થશે એ નક્કી છે. સરકારના આ નોટીફીકેશનથી કપડા વેપારીઓને ફાયદો થશે. સુરતના વેપારીઓને ખાસ ફાયદો થવાનો છે.